Document ID: 32005R0956

KOMISIJAS REGULA (EK) Nr. 956/2005
(2005. gada 23. jūnijs),
ar ko groza Regulu (EEK) Nr. 411/88 par metodi un procentu likmi, kas izmantojama tādu intervences pasākumu finansēšanas izmaksu aprēķinos, kuri ietver iepirkšanu, uzglabāšanu un izmantošanu
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1978. gada 2. augusta Regulu (EEK) Nr. 1883/78, ar ko paredz vispārīgus noteikumus intervences finansēšanai, ko veic Eiropas Lauksaimniecības virzības un garantiju fonda Garantiju nodaļa (1), un jo īpaši tās 5. pantu,
tā kā:
(1)
Ar Regulas (EEK) Nr. 1883/78 5. panta trešo daļu ir paredzēts, ka tad, ja vidējās procentu izmaksas, ko dalībvalsts segusi attiecībā uz intervences pasākumiem, vairāk nekā divkārt pārsniedz Kopienas noteikto vienoto procentu likmi, Komisija 2005. un 2006. budžeta gadā šo procentu izmaksu finansēšanai var piemērot vienoto procentu likmi, kam pieskaitīta starpība, kuru veido divkārša šī pēdējā minētā likme un faktiskā procentu likme, ko segusi dalībvalsts.
(2)
Lai noteiktu procentu likmi, kas jāņem vērā attiecīgo dalībvalstu gadījumā, Komisijas Regulā (EEK) Nr. 411/88 (2) jāprecizē metode, kas jāpiemēro 2005. un 2006. budžeta gadā.
(3)
Ja dalībvalsts Komisijai nav paziņojusi segtās vidējās procentu izmaksas, Komisija piemēro īpašu atsauces likmi, kas noteikta, pamatojoties uz reprezentatīvo atsauces procentu likmi dalībvalstīs.
(4)
Ņemot vērā Čehijas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas pievienošanos 2004. gada 1. maijā, attiecībā uz minēto atsauces likmi jāņem vērā arī reprezentatīvā atsauces likme katrā no šīm dalībvalstīm. Tādēļ šīs likmes jānosaka ar tādiem pašiem nosacījumiem kā pārējās dalībvalstīs.
(5)
Attiecīgi jāgroza Regula (EEK) Nr. 411/88.
(6)
Šajā regulā paredzētie pasākumi ir saskaņā ar Fondu komitejas atzinumu,
IR PIEŅĒMUSI ŠO REGULU.
1. pants
Regulu (EEK) Nr. 411/88 groza šādi.
1)
Regulas 4. pantu aizstāj ar šādu pantu:
“4. pants
1. Ja procentu izmaksas, ko segusi dalībvalsts, vismaz sešus mēnešus ir zemāka nekā Kopienai noteiktā vienotā procentu likme, šai dalībvalstij nosaka īpašu procentu likmi.
2. Vēlākais divdesmit dienas pirms budžeta gada beigām Komisijai paziņo dalībvalsts segtās vidējās procentu izmaksas. Tās nosaka, pamatojoties uz datiem par sešu mēnešu laikposmu tieši pirms šā paziņojuma. Tomēr Čehijas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas gadījumā attiecībā uz 2005. budžeta gadu izmaksas nosaka, pamatojoties uz datiem par laikposmu no 2004. gada 1. maija līdz 31. augustam.
Nepaziņošanas gadījumā piemērojamās procentu izmaksas nosaka, pamatojoties uz pielikumā norādīto atsauces procentu likmi. Ja nav pieejamas visas atsauces procentu likmes par visu pirmajā daļā minēto atsauces laikposmu, izmanto minētajā atsauces laikposmā pieejamās likmes.
3. Attiecībā uz 2005. un 2006. budžeta gadu gadījumos, kad vidējās procentu izmaksas, ko segusi dalībvalsts, vairāk nekā divkārt pārsniedz Kopienas noteikto vienoto procentu likmi, no Kopienas budžeta atmaksāto procentu likmi aprēķina šādi:
TR = TIU + [TIC - (2 × TIU)]
kur:
TR = dalībvalstīm atmaksātā procentu likme,
TIU = vienotā procentu likme,
TIC = saskaņā ar 2. punkta pirmo daļu dalībvalsts paziņotā procentu likme vai saskaņā ar 2. punkta otro daļu piemērojamā likme nepaziņošanas gadījumā.”
2)
Pielikumu aizstāj ar šīs regulas pielikuma tekstu.
2. pants
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
To piemēro izdevumiem, kas samaksāti no 2004. gada 1. oktobra.
Šī regula uzliek saistības kopumā un ir tieši piemērojama visās dalībvalstīs.
Briselē, 2005. gada 23. jūnijā

Labels: 3
2
15
18